ኢራቅና ዮርዳኖስ የዘጉትን አዋሳኝ ድንበር ከፈቱ
ኢራቅ እና ዮርዳኖስ ከሁለት ዓመታት በላይ ዘግተውት የቆዩትን አዋሳኝ ድንበራቸውን  ከፍተዋል ፡፡ የሁለቱን ሃገራት የንግድ እንቅስቃሴ ከፍ ያደርጋል ተብሏል፡፡ኢራቅ እና ዮርዳኖስ የአንባር ግዛትን ጨምሮ አብዛኛው የድንበሩ አቅራቢያዎች በፅንፈኛው አይ ኤስ እጅ በመውደቁን የካራሜህ ቱራቢል ድንበርን ከሁለት ዓመታት በላይ ዘግተውት መቆየታቸው ይታወሳል፡፡በድንበሩ መዘጋት ምክንያትም በሁለቱ ሃገራት የወጪ ንግድ እንቅስቃሴ ላይ አሉታዊ ተጽዕኖ ሲያሳድር መቆየቱ ሲነገር ቆይቷል። በአሜሪካ ጦር የሚደገፈው የኢራቅ ጦር አካባቢውን ከአሸባሪው እጅ ነጻ ማውጣቱ  ሁለቱ ሃገራት የካራሜህ ቱራቢል  ድንበርን  እንዲከፍቱ ትልቅ እገዛ አድርጓል ተብሏል፡፡የድንበሩ መከፈትም በአካባቢው ተፈጥሮ የነበረውን  ችግር  ለማረጋጋት እና  በሁለቱ  ሀገራት  መካከል  ተቋርጦ  የነበረውን  ንግድ ዳግም ለማስቀጠል  እንደሚረዳ ተጠቁሟል።ሀገራቱ  አገናኝ  የድንበር  በር  ዳግም  መከፈት  በተመለከተ  የሁለቱ  ሀገራት  ከፍተኛ  ባለስልጣናት  የመከሩ ሲሆን ድንበሩን  መጠበቅና  አስተማማኝ  ሰላም  የሰፈነበት  ማድረግ በሚቻልበት ዙሪያ ተስማምተዋል፡፡የኢራቅ ጦርም ወደ ባግዳድ የሚወስደውን መንገድ በአስተማማኝ ሁኔታ እንደሚጠብቅ የባግዳድ ባለስልጣናት አረጋግጠዋል፡፡በአሁኑ ሰዓትም ከባድ የጭነት ተሽከርካሪዎችን ጨምሮ በርካታ ተላለፊዎች ያለምንም ችግር  የሁለቱን  ሀገራት  ድንበር  መሻገር ጀምረዋል።ኢራቅ 20 በመቶ ያክል የወጪ ንግዷን ከዮርዳኖስ እንደምታስገባ የሚነገር ሲሆን የሚገባውም  በድንበር በኩል ነው።ከሞሱል 80 ኪሎ ሜትር ርቀት ላይ የምትገኘው ከተማ የጽንፈኛ ቡድኑ  የሶሪያ  መተላለፊያና  ስትራቴጂካዊ  ከተማ ነጻ መውጣቷን ተከትሎም ዮርዳኖስ በቀጣዮቹ  ጊዜያት  ከሶሪያ የሚያዋስናትን  ሰሜናዊ  ድንበሯን  ስለመክፈት  እያሰበች  መሆኑ ነው የተነገረው።ከሁለት ሳምንት በፊትም ኢራቅ ከሳውዲ አረቢያ ጋር የሚያዋስናትና ለ27 አመታት ዝግ ሆኖ የቆየው ድንበሯ መከፈቱ ይታወቃል፡፡ በሰሜን ምዕራብ ኢራቅ የአይ ኤስ ጠንካራ ይዞታ የሆነችውን የታል አፋር ከተማ የኢራቅ ጦር ከአይ ኤስ እጅ  ካስለቀቀ በኋላ ኢራቅ አንጻራዊ ሰላም እየሆነችና በአንጻሩ ጽንፈኛ ቡድኑ እየተዳከመ መሆኑ እየተገለጸ ነው፡፡ ሆኖም ግን የአይን እማኞችን ጠቅሶ አሶሽየትድ ፕሬስ እንደዘገበው በሰሜን ምዕራብ የታል አፋር ከተማዋ አቅጣጫ 11 ኪሎ ሜትር ርቀት ላይ በምትኘው አል አያድያ አካባቢ ላይ  ከጽንፈኛ ቡድኑ ጋር የሚደረገው ውጊያ በአሁንም እንደቀጠለ ነው፡፡  